b'\n_START_ARTICLE_\nIzak I. Komnen\n_START_SECTION_\n\xc5\xbdivljenjepis\n_START_PARAGRAPH_\nIzak je bil sin Manuela Komnena Erotika, \xc4\x8dastnika cesarja Bazilija II., ki je leta 978 obranil Nikejo pred napadi Barda Sklera, in ene od njegovih dveh \xc5\xbeena, katerih imeni nista znani. Manuel Komnen je na smrtni postelji leta 1020 svoja pre\xc5\xbeivela sinova Izaka in Ivana prepustil v skrb cesarju. Bazil ju je skrbno \xc5\xa1olal v samostanu Stoudijon, potem pa imenoval za visoka dr\xc5\xbeavna uradnika. Tudi sam je imel sina, ki je leta 1026 umrl, in h\xc4\x8derko, ki je bila rojena leza 1012 in jo je okrog leta 1031 poro\xc4\x8dil z Mihaelom Dokejanom, voja\xc5\xa1kim poveljnikom Italije._NEWLINE_V nemirnih \xc4\x8dasih vladanja Bazilovih sedmih zaporednih naslednikov je Izak zaradi svoje ponosne dr\xc5\xbee dobil zaupanje vojske. Od leta 1042 do 1057 je bil poveljnik pehote v Anatoliji. Leta 1057 se je v Paflagoniji uprl in se zdru\xc5\xbeil s plemi\xc4\x8di iz prestolnice v zaroti proti cesarju Mihaelu VI. Po Mihaelovi odstavitvi so Izaka razglasili za cesarja, prvega iz dinastije Komnenov. 1. septembra 1057 ga je patriarh Mihael Kerularij tudi uradno okronal za cesarja._NEWLINE_Po kronanju je naprej poskrbel za svoje zveste prista\xc5\xa1e, tako da jih je postavil na visoke dr\xc5\xbeavne polo\xc5\xbeaje in jih poslal iz Bizanca. Nato se je lotil obnove izpraznjene dr\xc5\xbeavne blagajne. Preklical je \xc5\xa1tevilne rente in podpore, ki so jih podelili njegovi predhodniki nekoristne dvorne slu\xc5\xbebe. Grajal je brezbo\xc5\xbenost patriarha Mihaela Kerularija in leta 1058 je z dekretom o izgonu zasegel del dogodkov bogatih samostanov._NEWLINE_Med svojim vladanjem se je odpravil samo na dva vojna pohoda in sicer proti ogrskemu kralju Andreju I. in Pe\xc4\x8denegom, ki so leta 1059 za\xc4\x8deli vdirati preko severne meje cesarstva. Kmalu po uspe\xc5\xa1nem vojnem pohodu je z Mad\xc5\xbearsko sklenil mir in se vrnil v Bizanc. V Bizancu je zbolel in bil prepri\xc4\x8dan, da bo zaradi bolezni umrl. Njegovo bolezen so na dvoru hitro izkoristili in ga prepri\xc4\x8dali, da je za svojega naslednika imenoval Konstantina Dukasa in ne svojega brata Ivana Komnena. 22. novembra 1059 je Izak, kljub \xc5\xbeeljam svojega brata in cesarice Katarine, odstopil in z \xc5\xbeeno in h\xc4\x8derko od\xc5\xa1el v samostan. _NEWLINE_Izak Komnen je ozdravel, vendar se ni vrnil na prestol. Umaknil se je v samostan Stoudion, kjer je zadnji dve leti svojega \xc5\xbeivljenja pre\xc5\xbeivel kot menih in \xc5\xa1tudiral literaturo. Njegovi komentarji k Iliadi in drugim Homerjevim pesnitvam \xc5\xa1e obstojajo. _NEWLINE_Umrl je konec leta 1060 ali na za\xc4\x8detku leta 1061. Njegova velika zasluga je bila obnova neko\xc4\x8d strogo urejene dr\xc5\xbeavne uprave in reforme, ki so bile med plemstvom in klerom zelo nepriljubljene, preprosto ljudstvo pa jih ni razumelo. Z reformami je prav gotovo za nekaj \xc4\x8dasa prepre\xc4\x8dil razpad Bizantinskega cesarstva.'